מילות השיר- מתוך פיוט יום הכיפורים, לחן: אביתר בנאי:

יעלה תחנוננו מערב,  
ויבוא שוועתנו מבוקר,  
ויראה רינוננו עד ערב.  
  
יעלה קולנו מערב,  
ויבוא צדקתנו מבוקר,  
ויראה פדיוננו עד ערב.  
  
יעלה מנוסנו מערב,  
ויבוא למענו מבוקר,  
ויראה כפורנו עד ערב.  
  
יעלה אנקתנו מערב,  
ויבוא אליך מבוקר,  
ויראה אלינו עד ערב.

**פעילות שעשה השליח לשעבר נועם דהרי לצוות העובדים ב-JCC, סביב השיר**.

1 - מדברים בקצרה על העקרונות של יום כיפור, חטאים, סליחה, סוגי חטאים, חשבון נפש וכו'.

2 - מדגישים שבחייו של כל אחד ואחת, לאורך השנה, עולות מחשבות על הדברים שעשינו בסדר, המקומות שבהם פעלנו כשורה, עשינו טוב והפצנו אור סביבנו. אך לצד זאת, יש גם את הרגעים בהם עשינו טעות, או תקלה, אולי משהו בשוגג, אולי משהו בכוונה, פעלנו למען עצמנו ולא ראינו את הזולת. בצורה פשוטה יותר, לכל אחד מאיתנו, לאורך השנה, יש רגעים שחורים ורגעים לבנים.

3 - כל משתתף יקבל מראה קטנה בגודל של חצי דף A4 או A4 שלם.

4 - על השולחן מכחולים וצבעים שמתאימים לציור על מראות, שחור ולבן.

5 - השליח יחלק דפים עם השיר מתורגם לאנגלית. לאחר מכן יש להקרין את הקליפ ולהזמין את המשתתפים ל"צפייה פעילה" במהלכה הם חושבים על המילים ועל המשמעות החזותית בקליפ.

6 - לאחר מכן, מבלי להסביר יותר מדי, כל משתתף יתבקש בעבודה עצמית לצייר לעצמו על המראה את הנקודות השחורות והנקודות הלבנות שהוא חווה בחייו בשנה האחרונה.

7 - לאחר מספר דקות, מי שרוצה לשתף מול כולם נקודה אחת לבנה ונקודה אחת שחורה מוזמן לעשות כן.

8 - לאחר השיתוף, באופן אידיאלי - ייצאו המשתתפים ביחד עם השליח למקור מים קרוב (אגם או נחל) וישטפו את המראות שלהם במים, בדיוק כמו בקליפ, ובעצם ישטפו באופן סימבולי את עצמם. בהיעדר מקור מים או האתגר הלוגיסטי יש להציב במרכז החדר גיגית גדולה עם מים ובתורו כל משתתף ישטוף את המראה שלו.

9 סיכום ודיון - המשתתפים ישתפו את מחשבותיהם סביב הפעילות והקליפ. האם באמת ניתן לנקות מעלינו את אותן נקודות שחורות שצברנו לאורך השנה? האם האידיאל בחיים הוא "חיים ללא נקודות שחורות"? או שאולי הנקודות השחורות בונות אותנו ומתוכן אנחנו צומחים?